Φιλοδοξίες

Φιλοδοξίες είναι ελληνική καθημερινή δραματική τηλεοπτική σειρά, παραγωγής 2002-2006, που δημιουργήθηκε από την Άντα Γκουρμπαλή και προβλήθηκε από τον τηλεοπτικό σταθμό Mega Channel από τις 16 Δεκεμβρίου του 2002 μέχρι τις 25 Ιουνίου του 2006. Τη σκηνοθεσία της σειράς ανέλαβαν ο Ερρίκος Αναγνωστόπουλος, η Κατερίνα Κοκκινίδου, ο Γιάννης Βασιλειάδης και η Κατερίνα Καραμπαγιά ενώ την παραγωγή της σειράς είχε η εταιρεία ΑΝΩΣΗ Α.Ε..

Η σειρά παρουσιάζει τη ζωή του μεγαλοεκδότη Ερρίκου Βαρσάμη, τις σχέσεις με τις συζύγους του, τα παιδιά του και την οικογένειά του καθώς και τις αντιπαλότητές του τόσο σε προσωπικό όσο και σε επαγγελματικό επίπεδο. Οι Φιλοδοξίες προβλήθηκαν για τέσσερις τηλεοπτικές σεζόν και αποτελούνται συνολικά από 799 επεισόδια. Η σειρά αυτή μαζί με την επίσης καθημερινή σειρά Απαγορευμένη Αγάπη αποτελούσαν την απογευματινή ζώνη καθημερινών δραματικών σειρά του Mega Channel, από τις 17:40 μέχρι τις 19:00, για τέσσερα χρόνια με τις Φιλοδοξίες να προβάλλονται στο slot 18:20-19:00. Ο πρώτος κύκλος προβλήθηκε από τις 16 Δεκεμβρίου 2002 μέχρι τις 5 Αυγούστου του 2003 και αποτελείται από 160 επεισόδια. Ο δεύτερος κύκλος έκανε πρεμιέρα στις 8 Σεπτεμβρίου του 2003 και ολοκληρώθηκε στις 30 Ιουλίου του 2004, σε 232 επεισόδια. Η τρίτη σεζόν της σειράς προβλήθηκε από τις 6 Σεπτεμβρίου του 2004 μέχρι τις 29 Ιουλίου του 2005 και αποτελείται από 214 επεισόδια. Τέλος ο τέταρτος κύκλος αποτελείται από 193 επεισόδια και η περίοδος προβολής του είναι από τις 5 Σεπτεμβρίου του 2005 μέχρι τις 25 Ιουνίου του 2006. Ο χαρακτήρας με την μακροβιότερη παρουσία στο καστ της σειράς ήταν αυτός του Ερρίκου Βαρσάμη που υποδυόταν ο Γιάννης Βούρος, και συμμετείχε από το πρώτο μέχρι και το τελευταίο επεισόδιο της σειράς. Ηθοποιοί που επίσης είχαν μεγάλη, χρονικά, παρουσία στη σειρά ήταν η Λίλα Καφαντάρη, η Ναταλία Λιονάκη, ο Μάριος Ιορδάνου, η Ευδοκία Ρουμελιώτη και η Χριστίνα Κουτσουδάκη. Πρωταγωνιστικούς χαρακτήρες, που προστέθηκαν στο καστ της σειράς κατά τη διάρκεια προβολής της, είχαν η Λουκία Παπαδάκη, ο Μέμος Μπεγνής, ο Τζώνυ Θεοδωρίδης, ο Βύρων Κολάσης και η Τζίνα Αλιμόνου.

Μετά το τέλος της, η σειρά προβάλλεται ετησίως σε επανάληψη κατά τις πρώτες πρωινές ώρες από το ίδιο κανάλι.

Υπόθεση 

Η σειρά διαδραματίζεται στο επιτυχημένο περιοδικό μόδας "Rouge", του οποίου εκδότης είναι ο Ερρίκος Βαρσάμης. Ο Ερρίκος είναι ένας άνδρας γύρω στα 50, γοητευτικός, αυτοδημιούργητος, με δύο παιδιά από τον πρώτο του γάμο και άπειρες ερωτικές περιπέτειες. Παρ' όλες τις περιπέτειές του βρίσκει τον έρωτα της ζωής του στο πρόσωπο της Θάλειας, πρώην μοντέλου και τωρινής αρχισυντάκτριας του περιοδικού. Η Θάλεια ξεκίνησε την καριέρα του μοντέλου σε μικρή ηλικία και ξέρει καλά τα μυστικά του μόντελινγκ. Στην αρχή της καριέρας της την βοήθησε ο Σταύρος, ο οποίος είναι φωτογράφος και αδερφός του Ερρίκου. Οι δυο τους είναι αγαπημένα αδέρφια, αλλά από την στιγμή που ο Σταύρος γνωρίζει την Θάλεια στον Ερρίκο, αρχίζουν τα προβλήματα. Η Θάλεια είναι βαθιά ερωτευμένη με τον Σταύρο, αλλά εκείνος την αντιμετωπίζει σαν μια απλή περιπέτεια. Όταν ο Ερρίκος την φλερτάρει, εκείνη γοητεύεται και αποφασίζει να προχωρήσει μαζί του και να φτάσει μέχρι και τον γάμο. Τότε ο Σταύρος, συνειδητοποιεί πόσο την αγαπά, αλλά πλέον δεν μπορεί να κάνει τίποτα. Η σειρά περιγράφει τις ζωές αυτών των ηρώων, τις διαπροσωπικές τους σχέσεις, τις φιλοδοξίες, τις ερωτικές τους περιπέτειες, τα μίση και τα πάθη τους.

Επισκόπηση σειράς

Διανομή

Πρωταγωνιστικό Καστ

Βασικό Καστ

Έκτακτες συμμετοχές           
 Λετίτσια Μουστάκη 
 Φλώρα Καλομοίρη 
 Γιώργος Σίσκος ως εισαγγελέας 
 Θωμάς Κινδύνης ως Μαρκάτος
 Γιώργος Ασπετάκης

Παραπομπές

Εξωτερικοί σύνδεσμοι 

Τηλεοπτικές σειρές Mega
Ελληνικές σαπουνόπερες